Zwane baie ingenome oor bankondersoek | Netwerk24
Deur Hanlie Stadler 17 Februarie 2017 13:55
Mosebenzi Zwane, minister van minerale bronne. Foto: Deaan Vivier
Mosebenzi Zwane, minister van minerale bronne, voel "gevindikeer" deur die besluit van die Mededingingskommissie om samespanning onder banke oor valutahandel te ondersoek.
Volgens 'n verklaring voel hy dit regverdig "die oproep wat hy verlede jaar gemaak het vir 'n ondersoek na die banke".
Zwane, wat allerweë as 'n bondgenoot van pres. Jacob Zuma en vriend van die omstrede Guptas beskou word, het in 2016 gesê banke moet ondersoek word, maar dit het glad nie gehandel oor valutahandel, wat nou ter sprake is, nie. Dit het gegaan oor banke se reg om hul verhouding met kliënte te beëindig.
Ná Zwane se uitsprake, wat volgens hom gemaak is namens lede van die kabinet wat die saak ondersoek het, het Zuma teruggekrabbel en gesê 'n ondersoek word nie beoog nie.
Pravin Gordhan, minister van finansies, was nie deel van die kabinetspan wat die saak ondersoek het nie. Die tesourie het wel gesê hy ondersteun die ondersoek.
Absa, FNB, Standard Bank en Nedbank het almal verlede jaar die rekeninge gesluit van Oakbay Investments, die firma wat die Gupta-ryk beheer, en hul filiale. Tot op hede het die banke nog nie uitgestippel waarom die rekeninge gesluit is nie, maar dit gaan oor verdagte transaksies. Banke word ingevolge wetgewing verplig om transaksies van sekere bedrae aan te meld en ook indien daar enige vermoede van ongerymdhede bestaan.
Gordhan het verlede jaar 'n hofaansoek gebring om die hof te vra of hy die mag het om in te gryp wanneer kliënte soos die Guptas pleit dat hul rekeninge heropen word. Gordhan het in sy hofaansoek transaksies ter waarde van R6,8 miljard uitgelig wat deur Gupta-firmas se rekeninge gevloei het en waaroor vrae bestaan.
Die saak word op 28 en 29 Maart in die hooggeregshof in Pretoria aangehoor.
Zwane het glo 'n rol gespeel toe die Guptas se Tegeta Resources die Optimum-myn van Glencore aangeskaf het. Optimum was haaks met Eskom oor steenkoolkontrakte vir sy kragstasies.
"Ons vertrou die ondersoek sal vinnig afgehandel word, aangesien dit ook die mynbousektor regstreeks raak. Belangriker nog, dit het 'n regstreekse impak op ons doelwit van radikale transformasie van die mynbousektor, en groter eienaarskap deur swart mense," sluit Zwane sy verklaring af.